Document ID: 32005R1281

KOMISIJAS REGULA (EK) Nr. 1281/2005
(2005. gada 3. augusts)
par zvejas licenču pārzināšanu un tajās ietveramo informācijas minimumu
EIROPAS KOPIENU KOMISIJA,
ņemot vērā Eiropas Kopienas dibināšanas līgumu,
ņemot vērā Padomes 2002. gada 20. decembra Regulu (EK) Nr. 2371/2002 par zivsaimniecības resursu saglabāšanu un ilgtspējīgu izmantošanu saskaņā ar kopējo zivsaimniecības politiku (1) un jo īpaši tās 13. panta 3. punktu un 22. panta 3. punktu,
tā kā:
(1)
Kopienas līmenī nepieciešams izstrādāt noteikumus par zvejas licencē ietveramo informācijas minimumu, lai atvieglotu un nodrošinātu viendabīgu zvejas darbību kontroli, un jo īpaši informāciju par licences turētāju, kuģi, zvejas jaudu un zvejas rīkiem.
(2)
Zvejas licence veido attiecīgās flotes vadības līdzekli, jo īpaši attiecībā uz jaudas ierobežojumiem, kas noteikti Regulas (EK) Nr. 2371/2002 12. un 13. pantā un Padomes 2004. gada 30. marta Regulā (EK) Nr. 639/2004 par Kopienas attālākajos reģionos reģistrēto zvejas flošu pārvaldību (2). Licencēs minētā dalībvalsts flotes kopējā jauda nedrīkst pārsniegt tos ierobežojumus un jo īpaši tos līmeņus, kas radušies, piemērojot Komisijas 2003. gada 12. augusta Regulu (EK) Nr. 1438/2003, ar ko paredz īstenošanas noteikumus attiecībā uz Kopienas flotes politiku, kura noteikta Padomes Regulas (EK) Nr. 2371/2002 III nodaļā (3), un 2004. gada 9. decembra Regulu (EK) Nr. 2104/2004, ar ko nosaka piemērošanas kārtību Padomes Regulai (EK) Nr. 639/2004 par Kopienas attālākajos reģionos reģistrēto zvejas flošu pārvaldību.
(3)
Ņemot vērā zvejas licences nozīmi kā flotes vadības un zvejas darbību kontroles un pārbaudes līdzekli, dalībvalstīm jānodrošina, ka licencē ietvertā informācija ir skaidra un nepārprotama un vienmēr atbilst faktiskajam stāvoklim.
(4)
Saskaņā ar Regulas (EK) Nr. 2371/2002 11. panta 3. punktu dalībvalstij jāatsauc zvejas licence, lai kuģi varētu izslēgt no flotes ar valsts atbalstu. Jaudu, kas atbilst šādā veidā atsauktai licencei, nevar aizstāt. No otras puses, ja kuģis nav izslēgts ar valsts atbalstu, jaudu un jaudas licenci var aizstāt, ja tiek ievēroti Regulas (EK) Nr. 2371/2002 12. un 13. panta nosacījumi par robežlīmeņiem un flotes iekļaušanas/izslēgšanas režīmu.
(5)
Licencē ietvertajai informācijai ir jāatbilst Kopienas zvejas flotes reģistrā iekļautajai informācijai.
(6)
Licencē ietvertajai informācijai jābūt izklāstītai saskaņā ar Padomes 1986. gada 22. septembra Regulu (EEK) Nr. 2930/86, kas nosaka zvejas kuģu īpašības (4) un Komisijas 2003. gada 30. decembra Regulu (EK) Nr. 26/2004 par Kopienas zvejas flošu reģistru (5).
(7)
Ar Padomes Regulu (EK) Nr. 3690/93 (6) ir izveidota Kopienas sistēma, kura paredz noteikumus par informācijas minimumu, kas iekļaujama zvejas licencēs. Šī regula jāpiemēro no tā paša datuma, kad tiek atsaukta minētā regula.
(8)
Šajā regulā paredzētie pasākumi atbilst Zivsaimniecības un akvakultūras komitejas atzinumam,
IR PIEŅĒMUSI ŠO REGULU.
1. pants
Priekšmets
Šajā regulā izklāstīti noteikumi zvejas licenču pārvaldībai, kā noteikts Regulas (EK) Nr. 2371/2002 22. pantā, un par tajā iekļaujamo minimālo informāciju.
2. pants
Definīcija
Šajā regulā “zvejas licence” piešķir tās turētājam tiesības, kuras ierobežo valsts tiesību akti, izmantot noteiktu zvejas jaudu ūdeņu dzīvo resursu izmantošanai komerciālos nolūkos.
3. pants
Ūdeņu dzīvo resursu izmantošana
Kopienas zvejas kuģis var izmantot ūdeņu dzīvos resursus komerciālos nolūkos tikai tad, ja uz kuģa ir derīga zvejas licence.
4. pants
Dalībvalstu saistības
Karoga dalībvalsts izsniedz, pārvalda un atsauc zvejas licenci saskaņā ar šo regulu.
5. pants
Informācijas minimums, kas iekļaujams zvejas licencē
1. Zvejas licencē ietver vismaz šīs regulas pielikumā izklāstīto informāciju.
2. Zvejas licencē ietverto informāciju izmaiņu gadījumā atjaunina karoga dalībvalsts.
3. Karoga dalībvalsts nodrošina zvejas licencē ietvertās informācijas precīzitāti un atbilstību Kopienas zvejas flotes reģistrā ietvertajai informācijai, kas minēta Regulas (EK) Nr. 2371/2002 15. pantā.
6. pants
Pārtraukšana un atsaukšana
1. Karoga dalībvalsts īslaicīgi pārtrauc zvejas licenci kuģim, uz kuru attiecas īslaicīga darbības pārtraukšana uz laiku saskaņā ar dalībvalsts lēmumu.
2. Karoga dalībvalsts galīgi atsauc zvejas licenci kuģim, uz kuru attiecas Regulas (EK) Nr. 2371/2002 11. panta 3. punktā minētie jaudas sabalansēšanas pasākumi.
7. pants
Saskaņotība ar zvejas jaudas pārvaldību
Dalībvalsts izsniegto licenču kopējā jauda, bruto tonnāžā (GT) un kW, nekad nedrīkst pārsniegt šīs dalībvalsts maksimālos jaudas līmeņus, kas noteikti saskaņā ar Regulas (EK) Nr. 2371/2002 12. un 13. pantu un Regulām (EK) Nr. 639/2004, 1438/2003 un (EK) Nr. 2104/2004.
8. pants
1. Katrai karoga dalībvalstij ir jānodrošina, ka ne vēlāk kā 12 mēnešus pēc šīs regulas piemērošanas dienas visas licenes tiek izsniegtas atbilstoši šai regulai.
2. Līdz brīdim, kad karoga dalībvalsts ir izsniegusi visas licences saskaņā ar šo regulu, par derīgām uzskata licences, kas izsniegtas saskaņā ar Regulu (EK) Nr. 3690/93.
9. pants
Stāšanās spēkā un piemērošana
Šī regula stājas spēkā septītajā dienā pēc tās publicēšanas Eiropas Savienības Oficiālajā Vēstnesī.
To piemēro no Regulas (EK) Nr. 3690/93 atcelšanas dienas.
Šī regula uzliek saistības kopumā un ir tieši piemērojama visās dalībvalstīs.
Briselē, 2005. gada 3. augustā

Labels: 12
6